Aina Clotet apadrina el Vi Novell 2017 del celler Masroig aquest diumenge 12 de novembre | Cupatges
​El celler de la DO Montsant celebra la setena edició de la festa de l’arribada del primer vi l’any del Centenari
Redacció | 10/11/2017 a les 17:07h
Arxivat a: Els vins de la setmana, Vi Novell 2017, Aina Clotet, Masroig
L’actriu catalana Aina Clotet serà la padrina de la setena edició de la festa del Vi Novell. Malgrat la seva joventut, Clotet té una llarga trajectòria en el món de la interpretació, tant al teatre com a la televisió i al cinema.
El Vi Novell 2017 és un vi jove, fresc, franc i suau, de maceració carbònica, cupatge de garnatxa i carinyena. L’etiqueta, que és creació de l’Estudi de disseny Atipus, es descobrirà el mateix dia de la presentació. Lligant amb la idea de recuperar la tradició amb motiu de l’any del Centenari, en el disseny del Vi Novell s’ha volgut ressaltar aquest mateix aspecte, de manera que tornarà a estar relacionat amb la dita “Per Sant Martí, mata el porc i enceta el vi”.
La festa començarà a les 11h amb l’actuació de Bandarra Street Orkestra, un col·lectiu de músics residents al Camp de Tarragona i un dels projectes més ambiciosos de la província que fusionen brass band, percussió brasilera i humor en les seves actuacions. Al migdia, la padrina Aina Clotet farà el tradicional pregó i tot seguit espinjolarà la bóta del Vi Novell 2017.
A quarts d’una, tots els assistents podran degustar el vi i, amb motiu del Centenari, s’elaboraran unes tapes gastronòmiques especials a preus populars. Seguidament, hi haurà l’actuació de Repu & Gerins. La festa l’amenitzaran també els Bandarra Street Orkestra i continuarà amb un DJ pels qui encara vulguin gaudir de la jornada durant les primeres hores de la tarda.